b"\n_START_ARTICLE_\nEscut de Finl\xc3\xa0ndia\n_START_SECTION_\nHist\xc3\xb2ria\n_START_PARAGRAPH_\nEl territori de l'actual Finl\xc3\xa0ndia, en el per\xc3\xadode en qu\xc3\xa8 es van comen\xc3\xa7ar a usar els escuts d'armes al nord d'Europa, es va anar incorporant al Regne de Su\xc3\xa8cia, que al segle XIII ja usava lleons als segells reials. Els primers ducs de Finl\xc3\xa0ndia usaren variants de les armories de la dinastia sueca Folkunga; quan Joan III fou nomenat Gran Duc de Finl\xc3\xa0ndia i Car\xc3\xa8lia el 1556, les armes del gran ducat foren una combinaci\xc3\xb3 del lle\xc3\xb3 tradicional finland\xc3\xa8s amb els dos bra\xc3\xa7os armats de Car\xc3\xa8lia, amb qu\xc3\xa8 el lle\xc3\xb3 passava a brandar una arma i trepitjar-ne una altra. L'arma que trepitja el lle\xc3\xb3 \xc3\xa9s un sabre rus (en suec ryssesabel), en al\xc2\xb7lusi\xc3\xb3 a les guerres constants dels monarques suecs amb els russos. La versi\xc3\xb3 m\xc3\xa9s coneguda de l'escut del Gran Duc \xc3\xa9s la que figura a la tomba de Gustau I, a la catedral d'Uppsala (vegeu la il\xc2\xb7lustraci\xc3\xb3 de l'esquerra)._NEWLINE_L'origen de les nou roses no se sap ben b\xc3\xa9, per\xc3\xb2 es creu que s\xc3\xb3n un motiu purament decoratiu, si b\xc3\xa9 alguns han volgut relacionar-les amb les prov\xc3\xadncies hist\xc3\xb2riques de Finl\xc3\xa0ndia o amb les ciutats capturades a R\xc3\xbassia el 1580, tot i que no n'hi ha cap prova documental. _NEWLINE_Amb el pas dels segles, tant durant la dominaci\xc3\xb3 sueca com la russa, l'escut va anar adoptar diversos canvis menors, fins que el 1886 el director de l'Arxiu Nacional Finland\xc3\xa8s, Karl August Bomansson, va tornar a agafar el lle\xc3\xb3 d'Uppsala com a prototip. Aquesta versi\xc3\xb3 seria la usada durant els primers anys de la independ\xc3\xa8ncia finlandesa, esdevinguda el 1917. Encara que durant les d\xc3\xa8cades del 1920 i 1930 hi va haver una certa controv\xc3\xa8rsia entre els que volien conservar l'escut del lle\xc3\xb3 i els que pretenien adoptar l'\xc3\xb3s com a emblema nacional (que de fet ho era tradicionalment de la part m\xc3\xa9s septentrional del pa\xc3\xads), es va acabar imposant el lle\xc3\xb3 d'Uppsala. No fou oficialitzat per llei, tanmateix, fins al 27 de maig de 1978, en la forma actual."